**Štátna filharmónia Košice** (skrátene **ŠfK**), je v poradí druhý profesionálny symfonický orchester na Slovensku. Sídli v Dome umenia na Moyzesovej ulici v košickej mestskej časti Staré Mesto.

História
--------

Bola založená v roku 1968. Jej sídlom sú Košice. Prvý koncert novovzniknutého telesa sa uskutočnil v apríli 1969 pod vedením vtedajšieho šéfdirigenta Bystríka Režuchu. V krátkom čase ŠfK dosiahla uznanie odborníkov i verejnosti a stala sa jedným z popredných reprezentantov slovenského interpretačného umenia doma i v zahraničí. Takmer 90 členov orchestra tvoria profesionálni hudobníci - absolventi konzervatórií a známych hudobných škôl. ŠfK zaznamenala výrazné úspechy na koncertných pódiách mnohých európskych krajín, ale i vo významných mestách Ázie. Koncertovala na medzinárodných hudobných festivaloch a v dôležitých kultúrnych centrách, ako napríklad Viedeň, Salzburg, Berlín, Budapešť, Praha, Antverpy, Lisabon, Barcelona, Atény, Remeš, Hongkong, Peking, Luxemburg a New York. V roku 1994 absolvovala takmer mesačné turné po USA, kde sa ŠfK predstavila ako prvý slovenský symfonický orchester na americkom kontinente.

Súčasnosť
---------

ŠfK prezentuje svoje umenie okrem aktívnej koncertnej činnosti prostredníctvom nahrávok pre rozhlas, televízne a gramofónové spoločnosti (vyše ~160 CD). Nahrávky pre edície Naxos, Marco Polo a iné, predstavujú často unikáty - prvé nahrávky ojedinele počuteľných diel L. Spohra, J. Raffa, A. Rubinsteina, W. Furtwänglera, E. Waldteufela a F. von Suppého. Spolu s kompletom orchestrálnych skladieb J. Straussa ml. a ďalšími nahrávkami sa výrazne presadzajú na zahraničných trhoch. Orchester spolupracoval s mnohými svetoznámymi umelcami: Igor Oistrach, Gidon Kremer, Dietrich Fischer-Dieskau, Ivan Moravec, Josef Suk starší, Sergej Kopčák, Peter Mikuláš, Peter Dvorský, Viktor Fedotov, Valerij Gergiev, Emin Chačaturjan, Natan Rachlin, Thomas Sanderling, Alexander Rahbari, Tadeusz Strugala, Jiří Bělohlávek, Libor Pešek, Václav Smetáček, Ľudovít Rajter, Ladislav Slovák, Ondrej Lenárd, Bystrík Režucha a ďalší. V máji 1998 ŠfK vystúpila na veľkolepom koncerte s Lucianom Pavarottim. Repertoárové spektrum orchestra obsahuje všetky frekventované diela od baroka po hudbu 20. storočia.

Od roku 1991 je Štátna filharmónia Košice, ako jediný orchester na Slovensku, hlavným organizátorom dvoch medzinárodných festivalov - *Košická hudobná jar* a *Medzinárodný organový festival* a od roku 2003 aj *ARS NOVA – Festivalu súčasného umenia*.

Referencie
----------

1. ↑  ŠfK. *Dirigenti & orchester* [online]. Košice: sfk.sk, [cit. 2021-03-13]. Dostupné online.
2. ↑  TASR. Štátna filharmónia Košice bude mať nového šéfdirigenta. *sme.sk* (Bratislava: Petit Press), 2021-04-08. Dostupné online [cit. 2022-03-20]. ISSN 1335-4418.
3. ↑   *Štátna filharmónia Košice* [online]. finstat.sk, [cit. 2021-03-13]. Dostupné online.
4. ↑  TASR. *Štátna filharmónia Košice bude koncertovať v Číne* [online]. Košice: 24hod.sk, 2016-12-19, [cit. 2021-03-13]. Dostupné online.
5. 1 2 3  ŠfK. *Súčasnosť a história* [online]. Košice: sfk.sk, [cit. 2021-03-13]. Dostupné online.
6. 1 2   *Štátna filharmónia Košice* [online]. Košice: institucie.mojekosice.sk, 2016-09-27, [cit. 2021-03-13]. Dostupné online.
7. 1 2 3  TASR. Štátna filharmónia Košice koncertuje už 45 rokov. *teraz.sk* (Bratislava: TASR), 2014-04-16. Dostupné online [cit. 2021-03-13].
8. ↑  KOŠICE:DNES. *Na východe sa rozozvučia organy* [online]. Košice: kosicednes.sk, 2016-09-14, [cit. 2021-03-13]. Dostupné online. [nefunkčný odkaz]
9. ↑   *Správa o činnosti a hospodárení Štátnej filharmónie Košice za rok 2016* [online]. Bratislava: Ministerstvo kultúry SR, 2017-05-05, [cit. 2021-03-13]. Dostupné online.
10. ↑   Štátna filharmónia Košice spolu s Hudobnou spoločnosťu Hemerkovcov ponúka tunajšiemu publiku Festival súčasného umenia. *sme.sk* (Bratislava: Petit Press), 2005-11-11. Dostupné online [cit. 2021-03-13]. ISSN 1335-4418.
11. ↑  ŠfK. *ARS NOVA festival súčasného umenia* [online]. Košice: sfk.sk, [cit. 2021-03-13]. Dostupné online.

Externé odkazy
--------------


|  |  |
| --- | --- |
| Portal | Košický portálHudobný portál |

* Hlavná stránka filharmónie (po slovensky)/(po anglicky)

Autoritné údaje: * BnF: 13985419h
* GND: 5087474-3
* ISNI: 0000 0001 1009 3720
* LCCN: nr90028994
* NK ČR: ko2003170253
* VIAF: 222314423
* WorldCat: lccn-nr90028994